ΓΡΑΠΤΗ ΕΡΩΤΗΣΗ E-1384/96 υποβολή: Miguel Arias Caρete (PPE) προς την Επιτροπή (6 Iουνίου 1996)

Θέμα: Έλεγχος των αβοκάντο προέλευσης Μεξικού

Οι μαζικές εισαγωγές αβοκάντο από το Μεξικό στην Ευρωπαϊκή Ένωση προκαλούν σοβαρή οικονομική ζημία στους κοινοτικούς παραγωγούς του προϊόντος αυτού, οι οποίοι αδυνατούν να ανταγωνισθούν τις χαμηλές τιμές των αβοκάντο που εισάγονται από την χώρα αυτή.

Τούτο οφείλεται στο γεγονός ότι το κόστος παραγωγής του αβοκάντο στο Μεξικό είναι αισθητά κατώτερο από αυτό της Ευρώπης, λόγω των κοινωνικο-οικονομικών συνθηκών της χώρας αυτής, οι οποίες επιτρέπουν τη χρησιμοποίηση πολύ φθηνής εργατικής δύναμης. Εν τέλει όμως η ποιότητα του προϊόντος είναι κατά πολύ κατώτερη από αυτήν του ευρωπαϊκού αβοκάντο, λόγω του μεγάλου χρονικού διαστήματος που απαιτείται για τη μεταφορά του.

Γνωρίζει η Επιτροπή ότι, ενώ η αγορά μας πλημμυρίζει από φθηνά και κακής ποιότητος αβοκάντο από το Μεξικό, λόγω της άδικης κοινωνικο-οικονομικής κατάστασης που υπάρχει στο Μεξικό, τα ευρωπαϊκά αβοκάντο πέφτουν από τα δένδρα λόγω υπερωρίμανσης εξαιτίας της μακράς περιόδου αναμονής των αγροτών, ώστε να μειωθούν οι εισαγωγές από το Μεξικό;

Σκοπεύει η Επιτροπή να λάβει κάποιο μέτρο για την αντιμετώπιση της κατάστασης;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1384/96 και E-1385/96 (11 Ιουλίου 1996)

Η Επιτροπή διαπιστώνει πράγματι ότι οι κοινοτικές εισαγωγές αβοκάντο σημείωσαν αύξηση το 1994 και 1995 και έφθασαν το προηγούμενο έτος τους 105 552 τόνους. Ωστόσο, τα έτη αυτά κατά τα οποία σημειώθηκε αύξηση είχαν ακολουθήσει μετά από δύο έτη μείωσης, όταν οι εισαγωγές για την Κοινότητα των δώδεκα ήταν 90 145 τόνοι κατά το 1991 και η σχετική αύξηση, κατά τη διάρκεια της περιόδου 1991/1995 δεν ήταν παρά της τάξης του 16%.

Το Μεξικό έγινε κατά το 1995 η πρώτη προμηθεύτρια χώρα της Κοινότητας. Η αύξηση αυτή πραγματοποιήθηκε εν μέρει εις βάρος του δεύτερου προμηθευτή, του Ισραήλ, του οποίου το μερίδιο της αγοράς υποχωρεί, ενώ στη Νότια Αφρική, που είναι η τρίτη προμηθεύτρια χώρα, οι πωλήσεις σημείωσαν στασιμότητα. Οι τρείς αυτές χώρες εξασφαλίζουν περίπου το 90% των κοινοτικών εισαγωγών.

Οι συμβατικοί δασμοί κατά την εισαγωγή αβοκάδων είναι της τάξης του 7,5% από την 1η Ιουνίου έως τις 30 Νοεμβρίου και του 4% κατά το υπόλοιπο έτος ((Κανονισμός (ΕΚ) αριθ. 3009/95 της Επιτροπής της 22ας Δεκεμβρίου 1995 για την τροποποίηση του παραρτήματος Ι του κανονισμού (ΕΟΚ) αριθ. 2657/87 του Συμβουλίου σχετικά με τη δασμολογική και στατιστική ονοματολογία και το κοινό δασμολόγιο - ΕΕ αριθ. L 319 της 30.12.1995. Κωδικός προϊόντος: 0804 40. )). Για το προϊόν αυτό χορηγείται λοιπόν ισχυρότερη προστασία κατά τη διάρκεια της περιόδου κοινοτικής παραγωγής.

Υπό τους όρους αυτούς, η Επιτροπή θεωρεί ότι εισαγωγές του Μεξικού δεν δύνανται να διαταράξουν την κοινοτική αγορά και δεν προβλέπει ιδιαίτερα μέτρα για τον τομέα της παραγωγής αβοκάντου.

Εντούτοις, η Επιτροπή παρακολουθεί με προσοχή την εξέλιξη αυτή της αγοράς και υπενθυμίζει ότι οι νέες διατάξεις που περιλαμβάνονται στη μεταρρύθμιση της κοινής οργάνωσης της αγοράς των οπωροκηπευτικών θα επιτρέψουν την επεξεργασία μέτρων ικανών να βελτιώσουν την ανταγωνιστικότητα των κοινοτικών παραγωγών.